Landssamband veiðifélaga berst gegn uppbyggingu á laxeldi í sjó . Erlendir auðkýfingar hafa keypt laxveiðréttindi og jarðir hér á landi og vinna leynt og ljóst gegn atvinnuuppbyggingunni . Stjórnvöld hafa frá upphafi verið varkár gagnvart sjókvíaeldinu . Laxeldið er aðeins leyft á afmörkuðum svæðum , einkum á Vestfjörðum og Austfjörðum . Annars staðar er það bannað . Það er gert til að vernda innlenda laxastofna fyrir mögulegri blöndum við eldisstofninn , sem er upprunalega norskur . Uppbygging sjókvíaeldisins hefur að öllu leyti fylgt þessum ráðstöfunum . Efnahagslegar stærðir skipta máli . Útflutningsverðmæti eldislax frá Vestfjörðum fer hratt vaxandi og getur orðið 70 milljarðar króna á ári innan fárra ára . Nokkur svæði hafa ekki enn verið burðarþolsmetin og framleiðslugeta á Vestfjörðum gæti því orðið enn meiri og farið yfir 100 milljarða króna . Það eru svipuð verðmæti fyrir þjóðarbúið og allar tekjur af þorskveiðum , mikilvægasta fiskistofni landsmanna . Laxveiði í vestfirskum ám er lítil og tekjur óverulegar . Enda er það ástæða þess að laxeldið var leyft á Vestfjörðum . Tekjur af allri stangveiði í landinu er aðeins 4,9 milljarðar króna á ári . Það er því ólíku saman að jafna framlagi þessara tveggja atvinnugreina til lífskjara íslensku þjóðarinnar . Nái landssamband veiðifélaga markmiði sínu og kæfi í fæðingu laxeldi á Íslandi verða afleiðingarnar alvarlegar og almenningur fer á mis við mjög bætt lífskjör á næstu árum . Fyrir Vestfirðinga yrði slík niðurstaða reiðarslag . Eftir tuttugu ára stöðuga afturför í fjórðungnum hefur laxeldið veitt viðspyrnu , fólki hefur fjölgað lítillega og fyrirsjáanlegur vöxtur laxeldisfyrirtækjanna á næstu árum mun valda straumhvörfum í efnahags - og byggðaþróun á Vestfjörðum . Rökin gegn laxeldinu eru veik . Umhverfismengun er lítil . Kolefnisspor er lágt . Hvergi á Íslandi hafa laxastofnar spillst eða eyðilagst vegna blöndunar við eldislax . Þrátt fyrir langvarandi markvissa blöndun innlendra stofna í fjölmörgum laxveiðiám um langt árabil á vegum veiðiréttarhafa er ekki talin ástæða til að hafa áhyggjur af varanlegri erfðablöndun . Jón Helgi Björnsson , formaður landssambands veiðifélaga skrifaði grein í Fréttablaðið fyrir réttri viku gegn laxeldinu með fyrirsögninni að spila lottó með náttúruna . Þar eru fullyrðingar sem ástæða er til að gera athugasemd við . 1 . Jón Helgi segir að greinst hafi erfðamengun í villtum laxastofnum á sunnanverðum Vestfjörðum . Þarna á hann væntanlega við Botnsá í Tálknafirði og Sunndalsá í Trostansfirði . Þarna er verulega ofmælt . Í hvorugri ánni er til sjálfstæður nytjastofn laxa og ekki til tölur um neina laxveiði . Stofnum sem eru ekki til verður ekki spillt . Rannsókn Hafrannsóknarstofnunar byggist auk þess á fáum fiskum og stofnunin segir aðeins að í fiskunum séu skýrar vísbendingar um erfðablöndun . Ein mæling á fáum fiskum uppfyllir ekki vísindalegar kröfur um víðtækar ályktanir . Blöndun milli eldisfiska og villtra á sér stað en til þess að áhrifin leiði til varanlegra breytinga þarf hún að vera mjög víðtæk og langvarandi . Annars ganga áhrifin til baka tiltölulega fljótt fyrir tilstilli náttúruvalsins . 2 . Þá er því haldið fram að tilkynnt hafi verið um tvær slysasleppingar á frjóum lax á árinu . Ekki finnast upplýsingar um þetta . Hins vegar var tilkynnt tvisvar um gat á neti í kví . Það er tvennt ólíkt . Matvælastofnun tilkynnti í báðum tilvikum eftir athugun að enginn lax hefði veiðst . Það er því ekki vitað til þess að lax hafi sloppið . Jón Helgi Björnsson vísar til laxeldis í Noregi og setur fram fullyrðingar um laxeldið þar . Þar er ólíku saman að jafna . Norskt laxeldi er um 100 sinnum umfangsmeira og staðsetning eldiskvía þar er víða nálægt gjöfulum laxveiðiám . Því er mun meiri hætta á varanlegri erfðablöndun í Noregi en á Íslandi . Laxeldið er bannað á Íslandi nálægt öllum helstu laxveiðiám landsins . Á Vestfjörðum er nánast engin laxveiði . Það er ekki hægt að draga ályktanir af stöðu í Noregi og færa þær óbreyttar yfir á Ísland . Það er óvenjulegt að málflutningur fyrir hönd landssamtaka sé jafn óvandaður og þessi grein . Það er mikið lottó að spila svona frjálslega með sannleikann . Í því lottói eru fáir sem geta unnið en þjóðin getur tapað miklu . Stefna landssamtaka veiðifélaga er andstæð staðreyndum . Forystumenn samtakanna eiga frekar að breyta áherslum sínum en að ástunda rangan og skaðlegan málflutning .